Biroului Permanent 

al Parlamentului Republicii Moldova

În conformitate cu prevederile art.73 din Constituţia Republicii Moldova şi art.47 din Regulamentul Parlamentului, se înaintează cu titlu de iniţiativă legislativă proiectul de Lege pentru modificarea şi completarea Legii cu privire la antreprenoriat şi întreprinderi, nr.845-XII din 03.01.1992.

 

Anexe:

1. Proiectul de lege nominalizat;

2. Nota informativă.

Deputaţii în Parlament:

Veaceslav IONIŢĂ,

Valeriu STRELEŢ,

Simion FURDUI

Proiect
LEGE
pentru modificarea şi completarea Legii cu privire la 
antreprenoriat şi întreprinderi, nr.845-XII din 03.01.1992

Parlamentul adoptă prezenta lege organică.


Articol unic. – Articolul 10 punctul 5 al Legii cu privire la antreprenoriat şi întreprinderi, nr.845-XII din 03.01.1992, (Monitorul Oficial al Republicii Moldova nr.2/33, 1994), cu modificările şi completările ulterioare, se modifică şi se completează după cum urmează.

La alineatul unu cuvintele „1000 de lei pentru fiecare tranzacţie şi care achită o sumă mai mare de 10000 de lei lunar în numerar pentru impozitele şi taxele administrate de Serviciul Vamal” se substituie cu cuvintele „100 de mii de lei lunar cumulativ” ;


La alineatul doi cuvintele „ iar în cazul impozitelor şi taxelor administrate de Serviciul Vamal – doar în limitele prevăzute,” se exclud.

Preşedintele Parlamentului 
Notă Informativă

la proiectul de Lege pentru modificarea şi completarea Legii cu privire la 
antreprenoriat şi întreprinderi, nr.845-XII din 03.01.1992


Prezentul proiect de Lege a fost elaborat în scopul ajustării cadrului legal existent la realităţile şi exigenţile actuale ale întreprinzătorilor din Republica Moldova.


Prevederile stipulate în punctul 5, articolul 10 din Legea cu privire la antreprenoriat şi întreprinderi şi anume restricţiile de 1000 de lei pentru fiecare tranzacţie şi achitările la o sumă mai mare de 10000 de lei lunar în numerar pentru impozitele şi taxele administrate de Serviciul Vamal s-au dovedit a fi un impediment în desfăşurarea afacerilor. 

Prin urmare, organizaţiile şi întreprinderile din ţară la moment întîmpină o adevărată barieră în extinderea şi dezvoltarea activităţii comerciale.
Astfel, unii întreprinzători fiind puşi în diferite situaţii, recurg la nerespectarea prevederilor legale, acceptînd aplicarea sancţiunii de 10% pentru decontările în numerar în sumă ce depăşeşte 1000 de lei pentru fiecare procurare sau pentru fiecare serviciu prestat, confirmat prin documentul primar respectiv (factura fiscală, factura de expediţie, act de îndeplinire a lucrărilor).

Suplimentar, agenţii economici care au livrări în volume mari şi la un număr mare de beneficiari ai acestor livrări întimpină dificultăţi la primirea formularelor tipizate de documente primare cu regim special şi anume a facturilor fiscale care se eliberează de către organele Serviciului fiscal. 


În procesul desfăşurării activităţii de întreprinzător agenţii economici suportă cheltuieli considerabile la efectuarea tranzacţiilor prin intermediul sistemului bancar, achitînd comisioane costisitoare stabilite de către acesta din urmă. Astfel, beneficii de pe urma acestei norme le au doar sistemul bancar şi întreprinderile care tipăresc formularele tipizate de documente primare cu regim special.


Concomitent, prin restricţia de 1000 de lei pentru fiecare tranzacţie a scăzut operativitatea circuitului economic, la întreprinderi au crescut cheltuielile de contabilizare şi resurse umane. 


Astfel, prin proiectul de lege se propune ca organizaţiile şi întreprinderile indiferent de tipul lor de proprietate şi forma de organizare juridică să efectueze decontări în numerar în sumă ce nu depăşeşte 100 mii lei lunar.

Proiectul de Lege sus menţionat va influienţa pozitiv asupra liberalizării pieţei monetare din ţară, va majora circuitul masei monetare aflată în circulaţie, iar prin aceasta şi posibilitatea dezvoltării activităţii agenţilor economici şi obţinerea avantajelor economice de pe urma acestora.

Avînd în vedere cele relatate, solicităm susţinerea acestui proiect de Lege.

Deputaţi în Parlament,

Veaceslav IONIŢĂ,

Valeriu STRELEŢ,

Simion FURDUI
